নিউজ বিএনএ ডটকম, টাঙ্গাইল, ৬ জুলাই : টাঙ্গাইলে নির্বাচন পরবর্তী সহিংস ঘটনায় একটি সংখ্যালঘু পরিবারের বাড়িতে হামলা ও ভাংচুরের ঘটনায় নির্বাচিত ইউপি মেম্বার ও মহিলাসহ একই পরিবারের ৪ জন আহত হয়েছে। মঙ্গলবার সদর উপজেলার পোড়াবাড়ি ইউনিয়নে ভোট গ্রহন শেষে ১নং ওয়ার্ডে সাধারণ সদস্য পদে গনেশ চন্দ্র দাস নির্বাচিত হলে রাতেই পরাজিত মেম্বার প্রার্থী বিল্লাল হোসেন লোকজন নিয়ে কাবিলা পাড়া গ্রামে গনেশের বাড়িতে হামলা চালায়।    তাদেরকে টাঙ্গাইল জেনারেল হাসপাতালে ভর্তি করা হয়েছে।  এ ঘটনায় পুলিশ দুই জনকে আটক করেছে।      গনেশ চন্দ্র দাসের নাতী মিঠুন দাস অভিযোগ করেন, নির্বাচনে পরাজিত হয়ে মঙ্গলবার রাতে পরাজিত প্রার্থী লোকজন নিয়ে অতর্কিত হামলা চালায়। তারা বাড়ি ঘর ভাংচুর ও ঘরের আসবাবপত্র ভাংচুর করে। এ সময় সন্ত্রাসীদের হামলায় অন্তত ১০ জন আহত হন।    এদের মধ্যে চার জনকে টাঙ্গাইল জেলারেল হাসপাতালে ভর্তি করা হয়। এরা হলো- নবনির্বাচিত ইউপি সদস্য গনেশ চন্দ্র দাস, তার পুত্রবধু চায়না রানী দাস, গ্রাম্য পুলিশ পূন্য চন্দ্র দাস ও তার স্ত্রী দিপালী রানী দাস।    এ  ব্যাপারে টাঙ্গাইল সদর থানার ভারপ্রাপ্ত কর্মকর্তা নজরুল ইসলাম জানান, এটি কোনো নির্বাচনী সহিংসতা নয়। পূর্বশত্রুতার জের ধরে এ ঘটনা ঘটেছে। এ ঘটনায় জড়িত বিল্লাল হোসেনের দুই ভাই হাসান ও হোসেনকে আটক করা হয়েছে।    প্রতিবেনদন : আর করিম চৌধুরী, সম্পাদনা : মাসুদুল হক।